“ร.10” เสด็จฯพระราชทานเพลิงศพ “เจ้าสัววิชัย”
“ร.10” เสด็จฯพระราชทานเพลิงศพ “เจ้าสัววิชัย” ณ เมรุหลวงหน้าพลับพลาอิศริยาภรณ์ วัดเทพศิรินทราวาส
21 มี.ค. 2562

ผู้สื่อข่าวรายงานว่า วันนี้ (21 มี.ค.62) เมื่อเวลา 16.42 น. สมเด็จพระเจ้าอยู่หัวมหาวชิราลงกรณ บดินทรเทพยวรางกูร เสด็จพระราชดำเนินในการพระราชทานเพลิงศพ นายวิชัย ศรีวัฒนประภา ณ เมรุหลวงหน้าพลับพลาอิศริยาภรณ์ วัดเทพศิรินทราวาส
ทั้งนี้ เมื่อรถยนต์พระที่นั่งเทียบที่หลังพลับพลาอิศริยาภรณ์ สมเด็จพระเจ้าอยู่หัว เสด็จฯขึ้นสู่พลับพลาอิศริยาภรณ์ ทรงรับการถวายความเคารพของผู้มาเฝ้าฯ ประทับพระราชอาสน์ที่มุขหน้าพลับพลา
โดยในการนี้ พลอากาศโทภักดี แสง-ชูโต รักษาราชการแทนผู้อำนวยการกองพระราชพิธี กราบบังคมทูลเบิก นายอัยยวัฒน์ ศรีวัฒนประภา ผู้เป็นบุตร เข้าเฝ้าฯรับพระราชทานผ้าไตรไปทอดถวายพระสงฆ์บังสุกุลที่โกศศพ จากนั้น เจ้าหน้าที่ตำรวจวัง เข้าเฝ้าฯ ทูลเกล้าทูลกระหม่อมถวายเทียนชนวน ทรงจุดเทียนชนวนจากโคมไฟฟ้า พระราชทานเจ้าหน้าที่ตำรวจวัง
อนึ่ง พระสงฆ์บังสุกุลลงจากเมรุแล้ว พระราชทานเครื่องขอขมาซึ่งทอดอยู่บนโต๊ะข้างที่ประทับนั้น ให้พนักงานพระราชพิธีเชิญวางที่โกศศพ
อีกทั้ง ทรงรับคันทรงจุดไฟจากเทียนชนวนที่ตำรวจวังชูถวาย เมื่อไฟติดดอกไม้เทียนปลายคันทรงแล้ว ทรงจ่อที่ปากนาคจุดฝักแคพระราชทานเพลิง ขณะนั้น ชาวพนักงานประโคมปี่ กลองชนะแล้วพระราชทานคันทรงคืนเจ้าพนักงานพระแสงตัน ประทับพระราชอาสน์ สมควรแก่เวลา สมเด็จพระเจ้าอยู่หัว เสด็จฯไปประทับรถยนต์พระที่นั่ง เสด็จฯกลับ